钦定古今图书集成/明伦汇编/官常典/第606卷 > 《赋得云梦泽送宋显夫佥事之山南》
## 钦定古今图书集成/明伦汇编/官常典/第606卷 > 《赋得云梦泽送宋显夫佥事之山南》

王思诚

两仪开混沌，二泽积泓渟。汇溢巴丘腹，陂沿楚地形。
龙蛇蟠窟宅，鲛蜃驾空冥。馀润蒸巫峡，层波接洞庭。
汀花迎日白，岸草际天青。使节光卿月，仙槎泛客星。
扣舷歌《楚些》，鼓瑟舞湘灵。忧世婴多病，伤怀忆独醒。
清风吹碧渚，明月漾沧溟。迢逓山南道，乘骢旧所经。